KIRJALLINEN KYSYMYS E-0354/02

esittäjä(t): Paul Rübig (PPE-DE) komissiolle

(14. helmikuuta 2002)

Aihe: Ispa-ohjelman käytännön oppaan täytäntöönpanomääräykset

Phare-, Ispa- ja Sapard-sopimusmenettelyä koskevan oppaan (Practical Guide to Phara, Ispa and Sapard Contract Procedures) kohdassa 4.3.2 todetaan mm. seuraavaa: kun tarjouspyyntöasiakirjassa sallitaan muunnelmia, toimeksiantaja voi ottaa ne huomioon, kun tarjoajan tarjoama muunnelma on edullisin ja vaatimusten mukainen. Tästä määräyksestä seuraa, että tarjoajat eivät tarjoa muunnelmia (jotka aiheuttavat eo ipso kustannuksia ja muita etuja) ollenkaan, koska mahdollisuudet ovat minimaaliset. Tällainen määräys on kansainvälisessä ostotarjouskäytännössä epätavallinen ja se estää hanke- ja hintaoptimointimekanismien toimintaa ja saattaa hidastaa vanhentuneen tekniikan uusimista.

Onko komissio tietoinen siitä, että kohdan 4.3.2 Ispa-tarjouskilpailujen muunnelmien arviointia koskeva kappale estää hankekustannusten lopullisen hintaoptimoinnin, hankkeen lopullisen teknisen/teknologisen optimoinnin ja käyttökustannusten optimoinnin ja ehkäisee taloudellisesti/ekologisesti ei-optimaalisten hankesuunnitelmien ja teknologioiden uusimista? Tietääkö komissio, että tämä on vastoin kansainvälistä muunnelmatarjousten hyväksymiskäytäntöä (mikäli muunnelmat ovat teknisesti yhdenvertaisia), jossa otetaan huomioon myös tarjoajat, joiden tarjous ei ole virallisen luonnoksen perusteella edullisin, ja kuvatut puutteet aiheuttavat Ispa-välineiden huonon hyödyntämisen ja seurauksena on EU-budjetin ja Euroopan veronmaksajien tarpeeton rasitus?

Mitä muutoksia komissio ehdottaa oppaaseen, jotta kuvatut puutteet saadaan nopeasti korjatuiksi ja lopullinen hankeoptimointi saadaan laadukkaan kilpailun avulla mahdollistettua?

Milloin mahdolliset muutokset toteutetaan tai ilmoitetaan tarjouskilpailujen järjestäjille, jotta Ispa-hankkeiden tarjouskilpailut jatkuisivat keskeytyksettä?

Christopher Pattenin komission puolesta antama vastaus

(23. huhtikuuta 2002)

Komissio haluaa ensinnäkin muistuttaa, että arvoisan parlamentin jäsenen mainitsemista määräyksistä järjestettiin laaja kuuleminen ennen niiden hyväksymistä joulukuussa 2000. Ne heijastavat useiden vuosien aikana saatuja kokemuksia hankkeiden täytäntöönpanossa sekä Phare-, Ispa- ja Sapard-ohjelmien että muiden yhteisön ulkoisen avun ohjelmien yhteydessä (Tacis, Cards, Meda, ALA jne.). Kuten sopimusmenettelyjä koskevien oppaiden johdannossa selostetaan, kyseisiä tekstejä tarkistetaan niiden ensimmäisten soveltamiskuukausien aikana mahdollisesti tarpeellisiksi osoittautuvien muutosten ottamiseksi huomioon. Kiinnostuneet henkilöt ovat voineet lähettää huomautuksiaan 31. maaliskuuta 2002 asti. Näiden huomautusten tarkastelun ensimmäiset tulokset eivät kyseenalaista oppaan määräyksissä omaksuttua linjaa.

Yleisesti ottaen tarjouskilpailuissa noudatetaan periaatetta, jonka mukaan tarjoajien on esitettävä heille toimitetuissa asiakirjoissa mainitut tekniset vaatimukset täyttävä tarjous. Päinvastaisen tilanteen hyväksyminen olisi vastoin yhteisöjen tuomioistuimen oikeuskäytäntöä.

Hankinta- ja urakkasopimusten kansainväliset tarjouskilpailumenettelyt perustuvat yleensä siihen, että sopimus myönnetään edullisimman vaatimuksia vastaavan tarjouksen esittäneelle yritykselle. Tällainen tarjouskilpailu on avoin ja takaa eurooppalaisten veronmaksajien varojen mahdollisimman tehokkaan käytön.